Pepe Reina

José Manuel ”Pepe” Reina Páez (s. 31. elokuuta 1982 Madrid, Madridin maakunta, Espanja) on espanjalainen uransa päättänyt jalkapallomaalivahti. Hän pelasi 25 vuotta kestäneellä ammattilaisurallaan Espanjan, Englannin, Italian ja Saksan sarjoissa. Pisimpään hän edusti Englannin Valioliigan Liverpoolia, jossa hän pelasi kahdeksan kauden ajan. Liverpoolissa pelatessaan hän voitti Englannin Valioliigan Kultaisen hanskan kolmesti peräkkäin vuosina 2006–2008.
Espanjan maajoukkueessa Reina pelasi 36 ottelua ja hän on maailmanmestari vuodelta 2010 sekä Euroopan-mestari vuosilta 2008 ja 2012.
Myös hänen isänsä Miguel Reina oli maajoukkuetason maalivahti.
Ura.
Seurajoukkueet.
Reina aloitti uransa Barcelonassa, missä hän pelasi kahden kauden ajan sekä reservi- että edustusjoukkueessa. Espanjan pääsarjassa Primera Divisiónissa hän pelasi ensimmäisen kerran 2. joulukuuta 2000 Celtaa vastaan. Hän pelasi Barcelonassa 30 liigaottelua, neljä peliä Mestarien liigassa ja seitsemän UEFA Cupissa. Kaudeksi 2002–2003 Reina siirtyi Villarrealiin, missä hän toimi kolmen kauden ajan ykkösmaalivahtina. Hän voitti seurassa Intertoto-cupin kahtena kautena peräkkäin. Hän pelasi Villarrealissa 109 Primera Divisiónin ja 23 UEFA Cupin ottelua.
Kaudeksi 2005–2006 Reina siirtyi Liverpooliin ja syrjäytti nopeasti pitkäaikaisen luottovahdin, puolalaisen Jerzy Dudekin, ykkösmaalivahdin paikalta. Hän ansaitsi Valioliigan eniten nollapelejä pelanneen maalivahdin Golden Glove -palkinnon kausilla 2005–2006, 2006–2007 ja 2007–2008. Hän pelasi viisi ottelua Liverpoolin voittaessa FA Cupin 2006 ja 12 ottelua Liverpoolin saavuttaessa kakkostilan Mestarien liigassa kaudella 2006–2007. Hän pelasi kaikki ottelut Liverpoolin tiellä Englannin liigacupin mestariksi 2012. Hän pelasi Liverpoolissa vuosina 2005–2013 yhteensä 285 valioliigaottelua, joissa hän päästi 247 maalia ja pelasi 134 nollapeliä. Mestarien liigassa hän pelasi karsinnat mukaan lukien 56 ottelua ja Eurooppa-liigassa karsintoineen 27 ottelua.
Reina pelasi kauden 2013–2014 lainalla Serie A:n Napolissa. Hän pelasi 30 liigaottelua, viisi peliä Mestarien liigassa ja neljä Eurooppa-liigassa sekä neljä ottelua Napolin edetessä Italian cupmestaruuteen. Hän siirtyi kolmella miljoonalla eurolla Bundesliigan Bayern Müncheniin kesällä 2015. Hän pelasi kauden aikana vain kolme liigaottelua Bayernin voittaessa mestaruuden. Seuraavana kesänä hän siirtyi kahdella miljoonalla eurolla Napoliin. Hän pelasi seurassa kolmen kauden aikana 111 Serie A -ottelua, Mestarien liigassa karsinnat mukaan lukien 16 ottelua ja Eurooppa-liigassa seitsemän ottelua. Hän siirtyi vapaalla siirrolla AC Milaniin kesällä 2018. Kevätkaudeksi 2020 hän teki lainasopimuksen englantilaisseura Aston Villan kanssa ja pelasi Valioliigassa 12 ottelua. 
Elokuussa 2020 Reina siirtyi Milanista saman sarjan Lazioon kaksivuotisella sopimuksella. Reina pelasi ensimmäisellä kaudellaan Laziossa 29 Serie A -ottelua ja seuraavalla kaudella 15 Serie A -ottelua. Hän pelasi debyyttikaudellaan Laziossa myös seitsemän Mestarien liigan ottelua. 
Heinäkuussa 2022 Reina palasi Villarrealiin 17 vuoden tauon jälkeen vuoden mittaisella sopimuksella. Paluukaudellaan Reina pelasi Villarrealissa 22 Primera Divisiónin ottelua, viisi Konferenssiliigan ottelua sekä kolme Copa del Reyn ottelua. Kesäkuussa 2023 hän allekirjoitti Villarrealin kanssa yksivuotisen jatkosopimuksen. Kaudella 2023–2024 Reinan peliaika Villarrealissa väheni merkittävästi edelliseen kauteen verrattuna ja hän pelasi vain kaksi Primera Divisiónin ottelua. Eurooppa-liigassa hän pelasi kaudella 2023–2024 seitsemän ottelua ja Copa del Reyssä jälleen kolme ottelua. 
Heinäkuussa 2024 Reina allekirjoitti yksivuotisen sopimuksen Serie A:han edellisen kauden päätteeksi nousseen Comon kanssa. Kaudella 2024–2025 hän pelasi 12 Serie A:n ottelua ja yhden Italian cupin ottelun. 
Toukokuussa 2025 Reina ilmoitti lopettavansa uransa. Hänen uransa viimeinen ottelu oli 23. toukokuuta 2025 pelattu Serie A:n kauden päätösottelu Internazionalea vastaan, jossa hän sai punaisen kortin ottelun 45. minuutilla. 
Maajoukkue.
Espanjan maajoukkueessa Reina pelasi ensi kerran 17. elokuuta 2005 ystävyysottelussa Uruguayta vastaan. Espanja voitti ottelun maalein 2–0. Hän kuului joukkueen kokoonpanoon vuoden 2006 MM-kilpailuissa, mutta ei pelannut minuuttiakaan. Vuoden 2008 EM-kilpailuissa, jossa Espanja voitti mestaruuden, Reina torjui alkulohkon viimeisessä ottelussa Kreikkaa vastaan. Hän kuului Espanjan maailmanmestarijoukkueeseen 2010 ja Euroopan-mestareihin 2012, muttei päässyt pelaamaan kummassakaan turnauksessa. MM-kilpailuissa 2014 hän pelasi alkulohkopelin Australiaa vastaan. MM-kilpailuissa 2018 hän istui kaikki ottelut vaihtopenkillä. Kaikkiaan hän pelasi 36 A-maaottelua, joiden joukossa on kaksi MM- ja yhtä monta EM-karsintaottelua.
Junioritasolla hän voitti alle 16-vuotiaiden Euroopan-mestaruuden vuonna 1997.
Saavutukset.
Seurajoukkue
Maajoukkue
Aiheesta muualla.